[pic] | EUROOPAN YHTEISÖJEN KOMISSIO |

Bryssel 5.7.2007

KOM(2007) 383 lopullinen

2007/0132 (CNS)

Ehdotus:

NEUVOSTON ASETUS

toimista, joita komission olisi toteutettava vuosina 2008–2013 yhteisessä maatalouspolitiikassa käyttöön otettujen kaukokartoitussovellusten avulla

(komission esittämä)

PERUSTELUT

Euroopan parlamentin ja neuvoston päätös 2066/2003/EY koskee muun muassa pilottihanketta, jossa kaukokartoitustekniikkaa sovelletaan maatalousmarkkinoiden seurantaan kaudella 2003–2007. Tänä aikana saadun kokemuksen ansiosta agrometeorologinen tuoton arviointia ja viljelmien tilan seurantaa koskeva järjestelmä on toimintakykyinen. Kaukokartoitus on lisäksi osoittautunut yhteisen maatalouspolitiikan hallinnointitarpeisiin soveltuvaksi, eikä näitä tarpeita saatu tyydytetyksi perinteisillä maatalouden tilasto- ja arviointitekniikoilla.

Olisikin säädettävä näiden toimintavalmiiden toimien jatkamisesta Euroopan maatalouden tukirahaston (maataloustukirahasto) rahoituksella.

2007/0132 (CNS)

Ehdotus:

NEUVOSTON ASETUS

toimista, joita komission olisi toteutettava vuosina 2008–2013 yhteisessä maatalouspolitiikassa käyttöön otettujen kaukokartoitussovellusten avulla

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan 2 kohdan kolmannen alakohdan,

ottaa huomioon komission ehdotuksen[1],

ottaa huomioon Euroopan parlamentin lausunnon[2],

sekä katsoo seuraavaa:

(1) Perustamissopimuksen 33 artiklan mukaisesti yhteisessä maatalouspolitiikassa on otettava huomioon maatalouselinkeinon erityisluonne, joka johtuu maatalouden yhteiskunnallisesta rakenteesta sekä eri maatalousalueiden välisistä rakenteellisista eroista ja luonnonolojen eroista. Tarve saada tietoa viljelymaiden ja viljelmien tilasta on tässä yhteydessä tärkeä erityisesti yhteisten markkinajärjestelyjen hallinnoinnin kannalta. Kaukokartoitussovellusten avulla voidaan osittain antaa tähän tarvittavat tiedot edellyttäen, että ne kattavat kaikki maatalousmarkkinoiden hallinnoinnin kannalta tärkeät alueet.

(2) Pinta-ala- ja kaukokartoitustekniikan soveltamisesta maataloustilastoihin vuosina 1999–2003 22 päivänä toukokuuta 2000 tehdystä Euroopan parlamentin ja neuvoston päätöksestä 1445/2000/EY[3], sellaisena kuin se on muutettuna, sekä sitä edeltäneistä päätöksistä[4] vuosina 2004–2007 saadun kokemuksen ansiosta agrometeorologinen tuoton arviointia ja viljelmien tilan seurantaa koskeva järjestelmä on saatu toimintakuntoon, sitä on kehitetty pitkälle ja se on osoittanut tehokkuutensa.

(3) Kaukokartoitus on näin osoittautunut yhteisen maatalouspolitiikan hallinnointitarpeisiin soveltuvaksi, eikä näitä tarpeita saada tyydytetyiksi perinteisillä maatalouden tilasto- ja arviointitekniikoilla. Sen avulla havainnot ovat myös tarkempia, objektiivisempia, nopeampia ja useimmin tehtävissä ja maatalouden arviointimallit täydellisempiä erityisesti alueellisten mallien luomisen ansiosta. Lisäksi sen avulla on kehitelty erityisiä tai täydentäviä sovelluksia maataloustilastojen laatimista ja keräämistä varten ja saatu säästöjä maatalousmenojen seurannasta ja valvonnasta aiheutuviin menoihin. Tästä syystä olisi säädettävä näiden sovellusten jatkamisesta Euroopan maatalouden tukirahastosta kaudella 2008–2013 saatavalla rahoituksella yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005[5] 3 artiklan 2 kohdan e alakohdan perusteella.

(4) Komission kaukokartoituksen avulla yhteisen maatalouspolitiikan osana käynnistämien toimien toteuttamista koskevia yksityiskohtaisia sääntöjä olisi kuitenkin mukautettava ja järjestettävä uudelleen, ja järjestelmään liittyvät toimintavalmiit toimet olisi erotettava toimista, jotka vaativat vielä tutkimusta ja kehitystä. Jälkimmäisistä olisikin säädettävä erikseen tutkimuksen ja kehityksen puiteohjelmassa.

(5) Lisäksi olisi säädettävä, että toimista saadut tiedot ja arviot, jotka ovat komission hallussa, on asetettava jäsenvaltioiden käyttöön ja että Euroopan parlamentille ja neuvostolle on tiedotettava käynnistettyjen kaukokartoitustoimien täytäntöönpanoedellytyksistä ja komission käyttöön asetettujen varojen käytöstä väli- ja loppuraportilla, johon tarvittaessa liitetään ehdotus toimien jatkamisesta tässä asetuksessa vahvistetun määräajan jälkeen,

ON ANTANUT TÄMÄN ASETUKSEN:

1 artikla

1. Toimia, jotka komissio toteuttaa kaukokartoitussovellusten avulla kuuden vuoden aikana 1 päivästä tammikuuta 2008 alkaen yhteisen maatalouspolitiikan osana, voidaan rahoittaa Euroopan maatalouden tukirahastosta asetuksen (EY) N:o 1290/2005 3 artiklan 2 kohdan e alakohdan perusteella silloin, kun niiden tarkoituksena on antaa komissiolle keinot

a) hallinnoida maatalousmarkkinoita;

b) varmistaa maatalousmaan ja viljelmien tilan maatalouspoliittinen seuranta etenkin tuoton ja maataloustuotannon arviointien tekemiseksi;

c) edistää b alakohdassa tarkoitettujen tietojen saantia;

d) varmistaa agrometeorologisen järjestelmän tekninen seuranta.

2. Edellä 1 kohdassa tarkoitettuja toimia ovat erityisesti seuraavat:

a) yhteisen maatalouspolitiikan täytäntöönpanoon ja seurantaan tarvittavien tietojen, erityisesti satelliiteilla saatavien ja meteorologisten tietojen, kerääminen tai ostaminen;

b) paikkatietoinfrastruktuurin ja verkkosivuston luominen;

c) ilmasto-oloihin liittyvien erityistutkimusten tekeminen;

d) agrometeorologisten ja ekonometristen mallien päivittäminen.

Toimet toteutetaan tarvittaessa tiiviissä yhteistyössä kansallisten laboratorioiden ja elinten kanssa.

2 artikla

Komissio antaa 1 artiklan 1 kohdassa tarkoitetuista toimista saatavat tiedot ja arviot jäsenvaltioiden käyttöön sähköisesti.

3 artikla

Yksityiskohtaiset säännöt tämän asetuksen soveltamisesta, erityisesti tässä asetuksessa tarkoitettujen tietojen ja arvioiden käyttöön saattamisen osalta, annetaan asetuksen (EY) N:o 1290/2005 41 artiklan 3 kohdassa tarkoitettua menettelyä noudattaen.

4 artikla

Komissio antaa viimeistään 31 päivänä heinäkuuta 2010 ja 31 päivänä heinäkuuta 2013 Euroopan parlamentille ja neuvostolle raportit toteutettujen kaukokartoitustoimien täytäntöönpanosta ja sen käyttöön tällä asetuksella asetettujen rahoitusvarojen käytöstä, ja toiseen raporttiin liitetään tarvittaessa ehdotus näiden toimien jatkamisesta yhteisen maatalouspolitiikan osana.

5 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä .

Sitä sovelletaan 1 päivästä tammikuuta 2008 31 päivään joulukuuta 2013.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...]

Neuvoston puolesta

Puheenjohtaja

RAHOITUSSELVITYS |

1. | BUDJETTIKOHTA: 05 08 03 – Maatalouden tiedonkeruujärjestelmän uudelleenjärjestely | MÄÄRÄRAHAT (2007): 1,78 milj. euroa (MS) 4,03 milj. euroa (MM) |

2. | TOIMENPITEEN NIMI: Neuvoston asetus toimista, joita komission olisi toteutettava vuosina 2008–2013 yhteisessä maatalouspolitiikassa käyttöön otettujen kaukokartoitussovellusten avulla |

3. | OIKEUSPERUSTA: EY:n perustamissopimuksen 37 artikla |

4. | TOIMENPITEEN TAVOITE: Saada keinot maatalousmarkkinoiden hallinnoimiseen, varmistaa maatalousmaan ja viljelmien tilan maatalouspoliittinen seuranta etenkin tuoton ja maataloustuotannon arviointien tekemiseksi sekä agrometeorologisen järjestelmän tekninen seuranta. |

5. | VAIKUTUKSET TALOUSARVIOON | KULUVA VARAINHOITOVUOSI 2007 (milj. euroa) | SEURAAVA VARAIN-HOITOVUOSI 2008 (ATE) (milj. euroa) | VARAINHOITOVUOSI 2009 (milj. euroa) |

5.0 | MENOT – EY:N TALOUSARVIOSTA (TUET/INTERVENTIOT) – KANSALLISISTA TALOUSARVIOISTA – MUISTA LÄHTEISTÄ | – | MS 1,90 MM 1,14 | MS 1,46 MM 1,64 |

5.1 | TULOT – EY:N OMAT VARAT (MAKSUT/TULLIT) – KANSALLISELLA TASOLLA | – | – | – |

2010 | 2011 | 2012 | 2013 |

5.0.1 | MENOARVIO | MS 1,46 MM 1,46 | MS 1,46 MM 1,46 | MS 1,46 MM 1,46 | MS 1,46 MM 2,04 |

5.1.1 | TULOARVIO | – | – | – | – |

5.2 | LASKUTAPA: – |

6.0 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION KYSEISEEN LUKUUN OTETUISTA MÄÄRÄRAHOISTA | KYLLÄ/ EI |

6.1 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION LUKUJEN VÄLISILLÄ SIIRROILLA | KYLLÄ/ EI |

6.2 | LISÄTALOUSARVION TARVE | KYLLÄ/ EI |

6.3 | MYÖHEMPIIN TALOUSARVIOIHIN OTETTAVAT MÄÄRÄRAHAT | KYLLÄ/ EI |

HUOMAUTUKSIA: Ei lisää hallinnollisia kuluja nykytilanteeseen verrattuna. |

[1] EUVL C ..., ..., s. …

[2] EUVL C ..., ..., s. …

[3] EUVL L 163, 4.7.2000, s. 1, päätös sellaisena kuin se on viimeksi muutettuna päätöksellä 786/2004/EY (EUVL L 138, 30.4.2004, s. 7).

[4] Erityisesti neuvoston päätös 88/503/ETY (EYVL L 273, 5.10.1988, s. 12).

[5] EUVL L 209, 11.8.2005, s. 1, asetus sellaisena kuin se on muutettuna asetuksella (EY) N:o 378/2007 (EUVL L 95, 5.4.2007, s. 1).